คลัง เปิดให้ข้าราชการรักษาตัวในโรงพยาบาลเอกชน 1 ต.ค.นี้
คลัง ดีเดย์เปิดให้ข้าราชการรักษาตัวในโรงพยาบาลเอกชนได้ 1 ต.ค. นี้ เน้นรักษาโรคไม่ร้ายแรง เช่น การผ่าตัดที่สามารถรอผลอนุมัติจากกรมบัญชีกลางได้
3 ก.ย. 2553

คลัง ดีเดย์เปิดให้ข้าราชการรักษาตัวในโรงพยาบาลเอกชนได้ 1 ต.ค. นี้ เน้นรักษาโรคไม่ร้ายแรง เช่น การผ่าตัดที่สามารถรอผลอนุมัติจากกรมบัญชีกลางได้ 
นายกรณ์ จาติกวณิช รมว.คลัว เปิดเผยว่า ตั้งแต่วันที่ 1 ต.ค. 2553 นี้เป็นต้นไป กระทรวงการคลัง โดยกรมบัญชีกลาง อนุมัติให้ข้าราชการและบุคคลในครอบครัวสามารถเบิกค่าใช้จ่ายจากการเข้ารักษาตัวเป็นผู้ป่วยในของโรงพยาบาลเอกชนได้มากขึ้น
"ปัจจุบันข้าราชการต้องรอคิวในโรงพยาบาลรัฐนานและบางครั้งถึงชีวิต คลังจึงอนุมัติให้ข้าราชการรักษาบางโรคได้ที่โรงพยาบาลเอกชน ซึ่งสามารถสอบถามรายละเอียดได้ที่กรมบัญชีกลาง หมายเลขโทร  022739561 " นายกรณ์กล่าว
ด้านนายพงษ์ภาณุ เศวตรุนทร์ อธิบดีกรมบัญชีกลาง เปิดเผยว่ากระทรวงการคลังได้ขยายสวัสดิการรักษาพยาบาลให้กับข้าราชการและบุคคลในครอบครัว ให้สามารถเบิกค่าใช้จ่ายจากการเข้ารักษาตัวเป็นผู้ป่วยในของโรงพยาบาลเอกชนได้มากขึ้น จากเดิมที่ต้องเป็นกรณีเกิดอุบัติเหตุที่เป็นอันตรายถึงขั้นเสียชีวิตเท่านั้น โดยสวัสดิการที่ขยายเพิ่มขึ้นจะให้ครอบคลุมโรคร้ายต่างๆ ที่จะทำให้เป็นอันตรายจนถึงเสียชีวิตด้วย 
แหล่งข่าวจากกรมบัญชีกลาง กล่าวว่า กรมบัญชีกลางอยู่ระหว่างการกำหนดโรคว่ามีชนิดใดบ้างที่จะเข้ารักษาเป็นผู้ป่วยในโรงพยาบาลเอกชนได้ ซึ่งการเข้ารับการรักษาจะต้องรับการอนุมัติจากทางกรมบัญชีกลางก่อน และการจ่ายค่ารักษาพยาบาลจะเป็นเหมาจ่ายต่อโรคที่ได้รับการรักษา หากค่าใช้จ่ายเกินกว่าที่กำหนด ทางข้าราชการต้องออกค่าใช้จ่ายเอง
"เบื้องต้นจะให้รักษาโรคแบบที่ไม่จำต้องรับการรักษาเร่งด่วน หรือการผ่าตัดที่สามารถรอได้ เช่น กรณีเป็นเนื้องอกที่ลำไส้ ไม่ใช่มะเร็ง เมื่อทางโรงพยาบาลเอกชนตรวจพบแล้วให้นำเรื่องส่งมายังสถาบันกลางระบบสารสนเทศเพื่อสุขภาพ ซึ่งเป็นคณะแพทย์ที่ประสานกับกรมบัญชีกลาง พิจารณาแล้วอนุมัติถึงจะนำผลกลับไปให้โรงพยาบาลนั้นทำการผ่าตัดต่อได้เป้นต้น " แหล่งข่าวกล่าว 
อย่างไรก็ตาม เชื่อว่าการขยายสิทธิของข้าราชการดังกล่าวก็จะไม่กระทบทำให้การใช้งบประมาณ เพราะเป็นระบบการเหมาจ่ายต่อโรค และการรักษาต้องได้รับการอนุมัติจากกรมบัญชีกลางเสียก่อน  คาดว่าทั้งปีงบประมาณ 2553 จะมีการเบิกค่ารักษาพยาบาล 6.1 หมื่นล้านบาท เท่ากับปีงบประมาณก่อนหน้า โดยปีงบประมาณ 2553 กรมบัญชีกลางได้รับการจัดสรรงบประมาณค่ารักษาพยาบาล 4.8 หมื่นล้านบาท และในปีงบประมาณ 2554 จะได้งบ 6.2 หมื่นล้านบาทปัจจุบัน ข้าราชการที่ได้รับสิทธิเบิกค่ารักษาพยาบาลจำนวน1.9 ล้านคน บุคคลในครอบครัวอีก2.6 ล้านคน รวมเป็นบุคคลที่มีสิทธิเบิกค่ารักษาจำนวน 4.5 ล้านคน ในจำนวนนี้ปีที่ผ่านมาเข้ารับการรักษาเป็นผู้ป่วยในประมาณ 7 แสนคน